《赠邺下王大刀挥使维藩歌》
明代·刘黄裳

车骑关头石片片，回风卷地击人面。
不平之色我自知，一生空人英雄传。
马挝睚眦壮气销，路逢男子囊大刀。
仓卒之间动人目，已见杀气千尺高。
银碗头盔两马驮，熊腰稳坐白鼻骡。
飞英飒飒紫须短，高准棱棱赤星满。
大白翎饬箭尾长，双鞬绣插兰觔挽。
不言我即借刀观，龙气荧荧横玉鞍。
丈五金环入手滑，斜势入海上弦月。
光铓澹澹照见人，健卒几头背迟发。
我为据鞍一问之，旋近马首前致辞。
义概谦恭道名字，自言邺下材官儿。
十五学刀向侠场，劈山断牛刀不伤。
二十比试任父职，趋役军府空仓徨。
茸茸此生二十五，功名不建黄龙府。
今年抚台檄点兵，两班皆作防秋行。
主将给我兵三千，今往密云前备边。
我闻此语长叹息，下马殷勤如故识。
细观非但骁猛人，雅毅深沉具胆力。
庙堂握算计太疏，开府畴边谋叵测。
古来此辈称神物，百万之中不一得。
何有天将不知御，远戍渔阳从此去。
草中猫虎俱不分，亦复排边同一处。
王郎王郎莫泪潸，我亦南归尔度关。
倾盖意气竭漳水，平生交结轻泰山。
各把猿肱意更亲，早晚自爱英雄身。
云龙风虎知有会，丹青图画红麒麟。

作者简介：（1529—1595）明河南光州人，字玄子。刘绘子。万历十四年进士，官兵部员外郎。受命赞画侍郎宋应昌军务，援朝鲜御日本，渡鸭绿江，抵平壤，大破日军。录功，进郎中。有《藏澄馆集》。